作者:白居易
標題:春日閒居三首
內容:陶雲愛吾廬，吾亦愛吾屋。屋中有琴書，聊以慰幽獨。是時三月半，花落庭蕪綠。舍上晨鳩鳴，窗間春睡足。睡足起閑坐，景晏方櫛沐。今日非十齋，庖童饋魚肉。饑來恣餐歠，冷熱隨所欲。飽竟快搔爬，筋骸無檢束。豈徒暢肢體，兼欲遺耳目。便可傲松喬，何假杯中淥。廣池春水準，群魚恣游泳。新林綠陰成，眾鳥欣相鳴。時我亦瀟灑，適無累與病。魚鳥人則殊，同歸於遂性。緬思山樑雉，時哉感孔聖。聖人不得所，慨然歎時命。我今對鱗羽，取樂成謠詠。得所仍得時，吾生一何幸。勞者不覺歌，歌其勞苦事。逸者不覺歌，歌其逸樂意。問我逸如何，閒居多興味。問我樂如何，閑官少憂累。又問俸厚薄，百千隨月至。又問年幾何，七十行欠二。所得皆過望，省躬良可愧。馬閑無羈絆，鶴老有祿位。設自為化工，優饒只如是。安得不歌詠，默默受天賜。